
         Περιφερειακό Τμήμα Χαλκίδας
Χαλκίδα, 14 Οκτωβρίου 2026
ΔΕΛΤΙΟ ΤΥΠΟΥ

Υγειονομική κάλυψη στο Πανευρωπαϊκό Πρωτάθλημα Σκοποβολής στο Σκοπευτήριο Μαλακάσας από το Περιφερειακό Τμήμα Ε.Ε.Σ. Χαλκίδας 

Το Περιφερειακό Τμήμα του Ελληνικού Ερυθρού Σταυρού Χαλκίδας, με τη δυναμική παρουσία των Εθελοντών του Τομέα Υγείας, συνέβαλε στην υγειονομική κάλυψη του Πανευρωπαϊκού Πρωταθλήματος Σκοποβολής, το οποίο διεξήχθη στο Σκοπευτήριο Μαλακάσας από τις 27 Σεπτεμβρίου έως τις 12 Οκτωβρίου 2026.
Οι Εθελοντές του Τομέα Υγείας βρέθηκαν στο πλευρό των συμμετεχόντων και των διοργανωτών, παρέχοντας υγειονομική υποστήριξη καθ΄ όλη τη διάρκεια των αγώνων και συμβάλλοντας στην ασφαλή διεξαγωγή της διοργάνωσης.

Με αίσθημα ευθύνης, ετοιμότητας και αφοσίωση στο ανθρωπιστικό έργο του Ελληνικού Ερυθρού Σταυρού οι Εθελοντές μας επιβεβαίωσαν έμπρακτα την αξία της προσφοράς και της αλληλεγγύης, εκπροσωπώντας επάξια το Περιφερειακό Τμήμα Ε.Ε.Σ. Χαλκίδας σε μία σημαντική ευρωπαϊκή αθλητική διοργάνωση.

Η συμμετοχή τους αποτελεί ακόμη μία απόδειξη της διαρκούς παρουσίας του Ε.Ε.Σ. Χαλκίδας σε δράσεις που προάγουν την προστασία της ανθρώπινης υγείας και ασφάλειας, αναδεικνύοντας παράλληλα τον ουσιαστικό ρόλο του εθελοντισμού στην κοινωνία.

Το Περιφερειακό Τμήμα Ε.Ε.Σ. Χαλκίδας εκφράζει τις θερμές ευχαριστίες του προς τους Εθελοντές του Τομέα Υγείας για την πολύτιμη συμβολή τους, την υπευθυνότητα και το υψηλό αίσθημα καθήκοντος που επέδειξαν σε όλη τη διάρκεια της αποστολής τους, καθώς και προς τους διοργανωτές για την άριστη συνεργασία και την εμπιστοσύνη τους.

Με συνέπεια στις ανθρωπιστικές του αξίες, ο Ε.Ε.Σ. Χαλκίδας, συνεχίζει να βρίσκεται δίπλα στον άνθρωπο, με επίκεντρο την προσφορά, την αλληλεγγύη και τον εθελοντισμό. 
